Lausunnon antaminen luonnoksesta oikeusministeriön asetukseksi oikeusapupiireistä sekä oikeusaputoimistojen toimipaikoista ja edunvalvonta-alueista

118/061/2013

KH  § 136	Valtion oikeusaputoimistoista annetun lain (258/2002) 2 §:n mukaan oikeusaputoimistot sijaitsevat oikeusapupalveluiden alueellisen tarpeen mukaan muodostettavissa oikeusapupiireissä. Oikeusaputoimistolla voi tarvittaessa olla useampi kuin yksi toimipaikka. Edelleen saman säännöksen mukaan oikeusapupiireistä ja oikeusaputoimistojen toimipaikoista säädetään tarkemmin oikeusministeriön asetuksella. Ennen toimipaikkojen sijaintia koskevien säännösten antamista on kuultava kuntia, joita asia koskee. 

	Voimassaolevan oikeusministeriön oikeusapupiireistä sekä oikeusaputoimistojen toimipaikoista ja edunvalvonta-alueista annetun asetuksen (581/2012) mukaan oikeusaputoimistoja on vuonna 2013 34 (vuoden 2014 alusta lukien 33), ja niillä on toimipaikkoja yhteensä 165. Oikeusministeriön toiminta- ja taloussuunnitelmassa vuosille 2013-2016 on linjattu, että oikeusaputoimistojen määrää vähennetään noin 30 oikeusaputoimistoon vuoteen 2014 mennessä.

	Oikeusapupiireistä sekä oikeusaputoimistojen toimipaikoista ja edunvalvonta-alueista annettua asetusta on oikeusministeriön mukaan tarpeen muuttaa oikeusaputoimistojen toimistoverkoston kehittämisen vuoksi. Koska asetuksen olennainen sisältö on pykälässä, jossa on lueteltu oikeusaputoimistojen toimipaikat, on tarkoituksenmukaista antaa uusi asetus, jolla kumotaan asiassa aiemmin annettu oikeusministeriön asetus. Asetus on tarkoitettu tulemaan voimaan vuoden 2014 alusta lukien.

	Muutoksen tavoitteena oikeusministeriön mukaan on hallinnon keskittäminen, jolloin varsinaiseen oikeusapupalveluun jäisi mahdollisimman paljon voimavaroja. Edelleen oikeusaputoimistojen hallinnollinen yhdistäminen vähentäisi toimistojen haavoittuvuutta, keventäisi hallintoa, ja lisäisi henkilöstön työtehtävien järjestelymahdollisuuksia. Muutoksessa asiakkaiden saamat palvelut säilyisivät vähintään nykyisellä tasolla, eikä toimipaikkoja esityksen yhteydessä lakkautettaisi tai henkilöstöä vähennettäisi. Oikeusaputoimistojen yhdistymisen vuoksi tulisi myös edunvalvonta-alueita yhdistyvien toimistojen osalta tarkistaa.

	Oikeusapupiirejä koskeva 1 § vastaa oikeusministeriön luonnoksessa asetukseksi oikeusapupiireistä sekä oikeusaputoimistojen toimipaikoista ja edunvalvonta-alueista voimassa olevaa asetusta. Tämän mukaan oikeusapupiirit ovat Turun, Itä-Suomen, Helsingin, Kouvolan ja Rovaniemen oikeusapupiiri. Sen sijaan oikeusaputoimistojen (2 §) osalta esitetään muutoksia, joista Kokemäkeä koskee Kankaanpään ja Porin oikeusaputoimistojen yhdistäminen Satakunnan oikeusaputoimistoksi. Edelleen Kankaanpään oikeusaputoimiston Ikaalisten toimipaikka esitetään siirrettäväksi Pirkanmaan oikeusaputoimistoon. Satakunnan oikeusaputoimiston toimipaikat olisivat Harjavallassa, Huittisissa, Kankaanpäässä, Kokemäellä, Merikarvialla, Parkanossa, Porissa ja Säkylässä. Kankaanpään oikeusaputoimisto siirtyisi yhdistymisen johdosta Turun oikeusapupiiristä Vaasan oikeusapupiiriin. 

	Oikeusministeriön kirjeen mukaan Kankaanpään, Kokemäen ja Porin toimipaikoissa olisi muutoksen jälkeen päivittäin henkilökuntaa paikalla. Harjavallassa, Huittisissa, Merikarvialla, Parkanossa ja Säkylässä järjestettäisiin vastaanotto.

	Satakunnan oikeusaputoimiston edunvalvonta-alueen muodostaisivat muutoksen jälkeen nykyisen Porin oikeusaputoimiston edunvalvonta-alueen kunnat Harjavalta, Huittinen, Kokemäki, Luvia, Merikarvia, Nakkila, Pomarkku, Pori ja Ulvila, sekä Kankaanpään oikeusaputoimiston edunvalvonta-alueen kunnat Honkajoki, Hämeenkyrö, Jämijärvi, Kankaanpää, Karvia, Kihniö, Lavia, Parkano ja Siikainen. Esteellisyystilanteissa, ellei palvelua voida hankkia ostopalveluna, Satakunnan oikeusaputoimiston edunvalvonta-alueeseen kuuluvien edunvalvontapalveluista vastaisivat Etelä-Pohjanmaan, Pirkanmaan, Rauman tai Varsinais-Suomen oikeusaputoimistot. Yhdistymisestä on tarkoitus neuvotella oikeusaputoimistojen henkilöstöjen kanssa 15.4.2013.

	Asetusluonnoksen toimipaikoissa annettavia palveluja koskeva 3 § on sisällöllisesti sama kuin voimassaolevan asetuksen 3 §. Tässä säädetään, että oikeusaputoimisto määrää työjärjestyksessään, miten usein ja millä tavoin kullakin toimipaikalla otetaan vastaan asiakkaita. Harkinnassa tulee ottaa huomioon alueen asiakas- ja asukasmäärä, aikaisempien vuosien kysyntä sekä vastaanotosta aiheutuvat kustannukset. Oikeusaputoimisto siten määrää, otetaanko toimipaikassa asiakkaita vastaan päivittäin vai järjestetäänkö asiakkaiden vastaanotto erikseen oikeusaputoimiston määrääminä aikoina. Samoin asetusluonnoksen 4 ja 5 §:t vastaavat sisällöllisesti voimassaolevaa sääntelyä lukuun ottamatta ehdotettavan asetuksen 2 §:n perustelujen kohdalla esitettyjä muutoksia, jotka johtuvat oikeusaputoimistojen yhdistämisestä. Lisäksi on huomioitu tapahtuneet kuntaliitokset.

	Oikeusministeriö pyytää 31.5.2013 mennessä Kokemäen kaupungin lausuntoa valmisteilla olevasta oikeusministeriön asetuksesta, jossa säädetään oikeusapupiireistä, oikeusaputoimistojen toimipaikoista ja edunvalvonta-alueista. 

	Oheismateriaali ja liitteet
	Oheismateriaalina oikeusministeriön 12.4.2013 päivätty lausuntopyyntö 
	OM 2/33/2013
	Oheismateriaalina luonnos oikeusministeriön asetukseksi oikeusapupiireistä sekä oikeusaputoimistojen toimipaikoista ja edunvalvonta-alueista, sekä tätä koskeva asetusmuistioluonnos

	Kaupunginjohtajan päätösehdotus

		Kaupunginhallitus päättää antaa oikeusministeriölle seuraavan lausunnon luonnoksesta oikeusministeriön asetukseksi oikeusapupiireistä sekä oikeusaputoimistojen toimipaikoista ja edunvalvonta-alueista:

		Kokemäen kaupungin arvostaa sitä, että lausuntopyynnössä luonnoksesta oikeusministeriön asetukseksi oikeusapupiireistä sekä oikeusaputoimistojen toimipaikoista ja edunvalvonta-alueista ei esitetä toimipaikkoja tai vastaanottojen järjestämispaikkoja vähennettäväksi Porin tai Kankaanpään oikeusaputoimistojen alueella. Aineiston mukaan Kokemäen toimipaikassa on päivittäin henkilökuntaa paikalla, joka on positiivinen uutinen ja heijastaa Kokemäen sijainnin etuja, silloin kun organisaation varsinaisia toimipaikkoja ei ole kuin yksi Satakunnan kaakkoisissa ja keskisissä osissa. 

		Kokemäen kaupunki kuitenkin pitää lausuntoluonnosta puutteellisena. Aineistossa kerrotaan, että muutoksen tavoitteena on keskittää hallintoa, jolloin varsinaiseen oikeusapupalveluun jää mahdollisimman paljon voimavaroja. Tavoitteen arviointi ja lausunnon antaminen kuitenkin edellyttäisi, että osoitettaisiin, että hallinto voidaan todellisuudessa tehdä nykyistä vähemmällä työpanoksella. Liian pienin voimavaroin hoidettu hallinto on organisaatiolle vaarallinen. Hallinnon nimellinen vähentäminen voi johtaa myös hallintotehtävien lisääntymiseen ei-hallinnollisessa roolissa toimivan henkilöstön kohdalla. Kummassakin edellä mainitussa tapauksessa keskeisimpänä tavoitteena oleva asiakaspalvelujen turvaaminen vaarantuu. 

		Luonnoksessa sanotaan, että toimipaikkoja ei tämän esityksen yhteydessä lakkauteta eikä henkilöstövähennyksiä tehdä. Kuitenkin asetuksen mukaan oikeusaputoimisto määrää työjärjestyksessään, miten usein ja millä tavoin kullakin toimipaikalla otetaan vastaan asiakkaita. Asetusta muuttamatta voidaan siis käytännössä vähentää toimintaa toimipisteessä hyvinkin olemattomaksi. On toivottavaa, ettei uudistuksessa olla keskittämisen tiellä sen enempää kuin siinä annetaan ymmärtää. 

	Käsittely	Merkittiin, että jäsen Marjatta Sutinen poistui esteellisenä kokouksesta asian käsittelyn ja päätöksenteon ajaksi (hallintolaki 434/2003 28 §).

	Päätös	Kaupunginhallitus hyväksyi kaupunginjohtajan päätösehdotuksen yksimielisesti.

	Lisätietoja kaupunginsihteeri Marianne Mäkelä, puh. 040 488 6101.

	Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

	Kokemäellä 8.5.2013

	Marianne Mäkelä
	pöytäkirjanpitäjä

Jakelu	Oikeusministeriö